Mario Onaindia

Mario Onaindia Natxiondo (Lekeitio, 1948ko urtarrilaren 13a - Gasteiz, 2003ko abuztuaren 31) euskal herritar politikaria, idazlea eta ETAko kidea izan zen.

Politikagintzan gazte hasi zen Euzko Gaztedian, baina 1967rako ETAko Kultura Frontean zebilen. 1969an Bilbon atzeman zuten. Meliton Manzanas poliziaren hilketan parte hartzea leporatuta, Burgosko Prozesuko epaituetako bat izan zen. Heriotza zigorra ezarri zioten arren, bizitza osoko espetxealdira zigortu zuten azkenik. Kartzelan Marxen zenbait liburu itzuli zituen euskarara eta eleberri bat idatzi zuen, Elurtzan datzaten zuhaitz enborrak (1977). 8 urte egin zituen kartzelan, 1977an Belgikara erbesteratu baitzuten.

Euskal Iraultzarako Alderdiko idazkari nagusia aukeratua, karguari eutsi zion alderdiak Euskadiko Ezkerra izena hartu zuenean. Autonomia Estatutuaren idazketan parte hartu zuen, eta 1980an Euskal Legebiltzarreko kide hautatu zuten. Eusko legebiltzarrean hiru legegintzaldi jarraian jardun zuen.

1981ean ETA politiko-militarrak armak uzteko negoziazioetan parte hartu zuen.

1992an Juan Mari Bandresekin batera, EE PSOEren barruan sartu zuen. Alderdi honen euskal adarrean, PSE-EEn, lehendakariordea eta lehendakaria izan zen, nahiz eta azken kargu hori ezin izan zuen onartu osasun arazoak zirela eta. 1993ko hauteskunde orokorretan senatari hautatu zuten.

Lanak

Eleberriak 
Sei eleberri eta ipuin liburu bat argitaratu zituen:
 Elurtzan datzaten zuhaitz enborrak (1977)
 Grand Placen aurkituko gara (1983)
 Gau Ipuinak (1983)
 Gilen Garateako Batxilerra (1984), Irun Hiria Saria
 Delrincon-en motorra (1985)
 Olagarroa (1987)
 Gela debekatua (1988)

Saiakerak 
 Carta abierta sobre los perjuicios que acarrean los prejuicios nacionalistas (1995)
 Guía para orientarse en el laberinto vasco (2000)
 El precio de la libertad. Memorias (1948-1977) (2001)
 La construcción de la nación española. Republicanismo y nacionalismo en la Ilustración (2002)
 El aventurero cuerdo. Memorias (1977-1981) (2004)

Zinemagintzan ere aritu da; dokumentalak egin ditu, batez ere.

Kanpo loturak 
 Mario Onaindia Fundazioa
 Fitxa Eusko Legebiltzarrean
 Gaizka Fernández Soldevilla, "Agur a las armas. EIA, Euskadiko Ezkerra y la disolución de ETA político-militar (1976-1985" Sancho el sabio, ISSN 1131-5350, 33, 2010, pp. 55-96.

Erreferentziak 

Onaindia
Euskadiko Ezkerreko politikariak
Onaindia
Euskal idazleak
Euskarazko eleberrigileak
PSE-EEko politikariak
Onaindia
Eusko Legebiltzarreko legebiltzarkideak II. legegintzaldian
Eusko Legebiltzarreko legebiltzarkideak III. legegintzaldian
Euskal Herriko frankismoak kartzelaratutakoak
Gasteizen hildakoak